Info-Rama

Info-Rama er et næringsbygg i Sandvika som i løpet av årene har huset en rekke virksomheter.

Betongbygget med skalltaket, tegnet av arkitekt Guttorm Bruskeland, ble reist som produksjonshall for Radionette A/S, og sto ferdig til innflytting i 1968. Kappehvelv i betong over søyleløs hall var i sin tid en takkonstruksjon som vakte oppsikt i vide kretser for sin spennvidde.

I 1980 etablerte Info-Rama seg i bygget med lukkede messer, og bygget i 1984 hotellet ved siden av i postmodernistisk stil. Hotellet ble koplet sammen med den tidligere fabrikken under bakken. 

Info-Rama-komplekset inneholdt lenge, foruten hotell med restauranter og nattklubb, også store utstillingsarealer og kontorer, samt plantesalg over disk (Plantasjen).

miniatyr|Sandvika Storsenter
Info-Rama-bygget ble bygget sammen med Sandvika Storsenter under utvidelsen av senteret i 2007. Bygget ligger i den sørligste delen av storsenteret og huser Elkjøp, XXL og konferansesenter, nattklubb og selskapslokaler til Thon Hotel Oslofjord.

Kilder
Kulturminner i Sandvika, Bærum kommune 2005

Kategori:Byggverk i Bærum